b'\n_START_ARTICLE_\nAdmonish\n_START_SECTION_\n1990-luku\n_START_PARAGRAPH_\nVuonna 1994 kitaristi-laulaja Emanuel W\xc3\xa4rja ja Marcus perustivat yhtyeen. 1995 Samuel liittyi kosketinsoittajaksi, Mattias liittyi basistiksi ja Per Sundstr\xc3\xb6m rumpaliksi. Yhtye nimettiin Admonishiksi (suom. nuhdella). 1997 yhtye julkaisi kotisivunsa, jolla se alkoi saada tunnettuutta underground metal -piireiss\xc3\xa4. Yhtyeest\xc3\xa4 tuli pahamaineinen, koska se k\xc3\xa4ytti musiikistaan nimityst\xc3\xa4 "kristillinen black metal" kotisivuillaan. T\xc3\xa4m\xc3\xa4 aiheutti kiistaa underground metal -piireiss\xc3\xa4, ja pian julkaistiin Admonishia vastustava sivusto. Vaikka Admonish ei julkaissut mit\xc3\xa4\xc3\xa4n ennen vuotta 2005, Metal Hammer -lehti kutsui sit\xc3\xa4 "yhdeksi johtavista kristillisist\xc3\xa4 black metal -yhtyeist\xc3\xa4" er\xc3\xa4\xc3\xa4ss\xc3\xa4 1990-luvulla julkaistussa teemanumerossaan, joka k\xc3\xa4sitteli black metalia._NEWLINE_Yhtye ei pystynyt \xc3\xa4\xc3\xa4nitt\xc3\xa4m\xc3\xa4\xc3\xa4n demoa kokoonpanomuutosten takia: laulaja Samuel j\xc3\xa4tti yhtyeen, ja kun Per Sundstr\xc3\xb6m vaihtoi rummuista kitaraan, Andr\xc3\xa9 otti rumpalin paikan mutta j\xc3\xa4tti pian yhtyeen. Emanuel, Per ja Mattias harjoittelivat rumpukoneen avulla. Vuonna 1998 Joakim Simonsson liittyi kosketinsoittajaksi ja Martin Nor\xc3\xa9n liittyi laulajaksi. Yhtye sai kuudennen j\xc3\xa4senens\xc3\xa4, kun Robin Svedman liittyi rumpaliksi 1999. Kes\xc3\xa4ll\xc3\xa4 1999 Simonsson muutti toiseen kaupunkiin ja j\xc3\xa4tti yhtyeen. Admonish meni tauolle, koska j\xc3\xa4senet eiv\xc3\xa4t eri syist\xc3\xa4 voineet keskitty\xc3\xa4 yhtyeeseen.\n_START_SECTION_\n2000-luku\n_START_PARAGRAPH_\nAdmonish palasi tauolta 2002. Per Sundstr\xc3\xb6m oli muuttanut Etel\xc3\xa4-Ruotsiin ja liittynyt Svedmanin entisten Obsceration-j\xc3\xa4senten kanssa Crimson Moonlightiin. Mattias oli my\xc3\xb6s j\xc3\xa4tt\xc3\xa4nyt Admonishin, mutta Emanuel, Martin ja Robin olivat edelleen yhtyeess\xc3\xa4. Yhtyeen kokoonpano sai t\xc3\xa4ydennyst\xc3\xa4 2003, kun siihen liittyi melodisen death metal -yhtye Takethin, joka on kiinnitetty Fear Dark -levymerkille, j\xc3\xa4senet Jonas Karlsson (basso) ja Joel (kitara). Yhtye kirjoitti uutta materiaalia, ja Admonish kiinnitettiin paluunsa j\xc3\xa4lkeen ensimm\xc3\xa4iseen konserttiin Luccemetal 2003 -festivaalille. Joel p\xc3\xa4\xc3\xa4tti j\xc3\xa4tt\xc3\xa4\xc3\xa4 yhtyeen henkil\xc3\xb6kohtaisista syist\xc3\xa4. Uusi kitaristi, Samuel, soitti yhtyeen riveiss\xc3\xa4 Luccemetalissa. Sen j\xc3\xa4lkeen Admonish palautti maineensa Ruotsin metallipiireiss\xc3\xa4. Paluukonsertin j\xc3\xa4lkeen Jonaksen identtinen veli ja my\xc3\xb6s Takethin j\xc3\xa4sen, Emil Karlsson, liittyi Admonishiin kitaristiksi. T\xc3\xa4ll\xc3\xa4 kokoonpanolla yhtye meni studioon tammikuussa 2005. \xc3\x84\xc3\xa4nitetyst\xc3\xa4 materiaalista julkaistiin ep-levy Den Yttersta Tiden 11. huhtikuuta 2005 Club 666:ssa Tukholmassa. MusicMight kuvaa tapausta asiayhteydelt\xc3\xa4\xc3\xa4n "ironiseksi"._NEWLINE_Vuonna 2006 kaksoset Emil ja Jonas Karlsson olivat mukana ohjelmassa Pimp My Ride International. Ohjelman kotisivuilla Karlssoneita kuvailtiin ennakkoon "ruotsalaisiksi black metal -kaksosiksi" Admonish-paidat p\xc3\xa4\xc3\xa4ll\xc3\xa4\xc3\xa4n. Yhtyeen musiikkia soi l\xc3\xa4hetyksess\xc3\xa4, kun juontaja Lil Jon esitteli miten kaksosten vuoden 1973 Audi 80 muutettiin kauhutyyliseksi. Tapauksesta uutisoitiin lehdiss\xc3\xa4 kuten Aftonbladet, Drive, ja Expressen. YouTube-sivustolle vuotanut kyseinen video ker\xc3\xa4si h\xc3\xa4mmentyneit\xc3\xa4 mielipiteit\xc3\xa4 black metal -harrastajilta._NEWLINE_Vuonna 2007 yhtye julkaisi toisen ep-levyns\xc3\xa4 Isn\xc3\xa4rjd, jonka kansitaiteen teki arvostettu graafikko Samuel Durling (Endtime Productions). Ep julkaistiin norjalaisella levymerkill\xc3\xa4 Momentum Scandinavia. Vuonna 2008 yhtye esiintyi Sveitsin Elements of Rock -festivaaleilla ja oli mukana kristillist\xc3\xa4 black metalia k\xc3\xa4sittelev\xc3\xa4ll\xc3\xa4 dokumenttivideolla Light in Darkness \xe2\x80\x93 Nemesis Divina. Sen tuotti Stefan Rydehed, joka on tehnyt 2 dokumenttia black metal -yhtye Mayhemista. Dokumentissa haastateltiin kristillisen black metal -suuntauksen johtavia yhtyeit\xc3\xa4 kuten Hordea, Crimson Moonlightia ja Frosthardria._NEWLINE_Admonish esiintyi Suomessa Immortal Metal Festeilla huhtikuussa 2009. Esitys ei sujunut ongelmitta: konsertissa laulaja Martin Nor\xc3\xa9n ilmoitti, ett\xc3\xa4 ruotsinlaivalla rumpali Robin Svedman sairastui \xc3\xa4killisesti, ja Jonas Karlsson j\xc3\xa4i h\xc3\xa4nen kanssaan laivasta saattaakseen Svedmanin sairaalaan. Norenin mukaan he onnistuivat saamaan tuuraajat rumpuihin ja bassoon, mutta he ehtiv\xc3\xa4t tunnissa harjoitella vain kaksi kappaletta, joiden lis\xc3\xa4ksi Emanuel W\xc3\xa4rja esitti akustisen kappaleen. Yhtyeen esitysaikaa jatkoi Sotahuuto. Yhtye esiintyi toistamiseen Immortal Metal Fest 2010:ss\xc3\xa4.\n_START_SECTION_\nMusiikki\n_START_PARAGRAPH_\nAdmonishin \xc3\xa4\xc3\xa4nitetty musiikki on tyylilt\xc3\xa4\xc3\xa4n modernia black metalia, joka painottuu melodioihin. Musiikissa on hy\xc3\xb6dynnetty sinfonisia koskettimia, mutta se ei erityisemmin hallitse \xc3\xa4\xc3\xa4nimaisemaa. Vuoden 2007 ep Isn\xc3\xa4rjd esittelee vaikutteita kelttil\xc3\xa4isest\xc3\xa4 kansanmusiikista ja sis\xc3\xa4lt\xc3\xa4\xc3\xa4 klassisella kitaralla esitettyj\xc3\xa4 v\xc3\xa4lisoittoja. Sanoitukset ovat evankelisia. Yhtyeen j\xc3\xa4senet nimitt\xc3\xa4vat musiikkiansa mieluiten black metaliksi tai kristilliseksi black metaliksi. Karlssonin kaksoset ovat sit\xc3\xa4 mielt\xc3\xa4, ett\xc3\xa4 termi "unblack metal" kuulostaa l\xc3\xa4hinn\xc3\xa4 hassulta, eiv\xc3\xa4tk\xc3\xa4 siten halua k\xc3\xa4ytt\xc3\xa4\xc3\xa4 sit\xc3\xa4.\n_START_SECTION_\nVastaanotto\n_START_PARAGRAPH_\nAdmonish on ollut metallipiireiss\xc3\xa4 kiistanalainen vakaumuksensa takia ja pysynyt underground-asemassa pitk\xc3\xa4\xc3\xa4n. Kahden j\xc3\xa4senen n\xc3\xa4kyminen MTV:n Pimp My Ride -ohjelmassa toi sille enemm\xc3\xa4n huomiota. Metal Stormin arvostelija, nimimerkki Collin, sanoi arviossaan: "Niin hauskaa kuin olikin katsoa, kuinka Karlssonit hyppiv\xc3\xa4t ja \xc3\xb6risiv\xc3\xa4t kuluneessa autossaan, minua se ei ainakaan saanut kiinnostumaan siit\xc3\xa4, millaista musiikkia he tuottavat. Joten, onko Admonish vitsiyhtye, joka haluaa huomiota television roskaohjelmassa p\xc3\xa4\xc3\xa4st\xc3\xa4kseen parrasvaloihin? Ei sekuntiakaan, Insn\xc3\xa4rjd -ep esittelee aika paljon taidokkuutta, ideoita ja lahjakkuutta muuttaakseen kuluneen ja ylitarjonnasta k\xc3\xa4rsiv\xc3\xa4n genren, melodisen black metalin, joksikin joka kuulostaa ainakin v\xc3\xa4h\xc3\xa4n omaper\xc3\xa4iselt\xc3\xa4." Collin lis\xc3\xa4\xc3\xa4 arviossaan, ett\xc3\xa4 Insn\xc3\xa4rjd "on helposti useimpia melodisia black metal -albumeja tasokkaampi"._NEWLINE_Metal Review -sivusto antoi Insn\xc3\xa4rjd-ep:lle 4 pistett\xc3\xa4 6:sta ja kirjoitti, ett\xc3\xa4 ep:n sis\xc3\xa4lt\xc3\xa4\xc3\xa4 5 "\xc3\xa4\xc3\xa4nituotannoltaan puhdasta, hyvin kirjoitettua metallikappaletta, jotka tasapainoilevat hyvin \xc3\xa4\xc3\xa4rimm\xc3\xa4isen ja helposti l\xc3\xa4hestytt\xc3\xa4v\xc3\xa4n v\xc3\xa4lill\xc3\xa4". Sama arvostelija lis\xc3\xa4\xc3\xa4, ett\xc3\xa4 Insn\xc3\xa4rjdin "huipputason soittosuoritus ja kristallin kirkas soundi tuovat oman lis\xc3\xa4ns\xc3\xa4 t\xc3\xa4m\xc3\xa4n julkaisun menestykseen." The Metal Observer antoi ep:lle 7.5 10.st\xc3\xa4, ja perusteli sen, ett\xc3\xa4 Admonish "soittaa black metalia, joka on hyvin tuotettua ja ammattimaista", ja ett\xc3\xa4 "yhtye hallitsee mestarillisesti soittotaidon, mik\xc3\xa4 voisi aiheuttaa sen, ett\xc3\xa4 yhtye kuulostaisi steriililt\xc3\xa4, mutta ei t\xc3\xa4\xc3\xa4ll\xc3\xa4, sill\xc3\xa4 heid\xc3\xa4n siipiens\xc3\xa4 reunoilla on v\xc3\xa4l\xc3\xa4hdys tulta." Sama arvostelija kuvaa, ett\xc3\xa4 ep:n akustisissa v\xc3\xa4lisoitoissa on "klassista ilmaa ja ovat hyvin soitettuja."'